Predkladacia správa 
Podnet:
Úloha vyplývajúca z Plánu legislatívnych úloh vlády Slovenskej republiky na rok 2004.
Potreba:
Hlavný dôvod na predloženie zákona o energetike a o zmene niektorých zákonov vyplynul z poznatkov z aplikačnej praxe a nemenej významným dôvodom je  tiež  vstup Slovenskej republiky do Európskej únie. Primárnym cieľom pri príprave nového zákona  bolo zohľadnenie požiadaviek nových smerníc EU č. 2003/54/EC o spoločných pravidlách vnútorného trhu s elektrinou a č.2003/55/EC o spoločných pravidlách vnútorného trhu s plynom, ako aj odstrániť nedostatky v súčasne platnom zákone o energetike.

Stručný obsah:
Návrh zákona spočíva v zavedení nových pojmov, zároveň upresňuje niektoré pojmy na základe poznatkov z aplikačnej praxe, a prispôsobuje náš právny poriadok v tejto oblasti s právom platným v krajinách Európskej únie. Návrh nového zákona komplexne novelizuje v súčasnosti platný zákon č.70/1998 Z. z. z 11. februára 1998 o energetike a o zmene zákona č.455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. Predkladaný návrh zákona vytvára zákonný predpoklad pre fungovanie otvoreného a nediskriminačného trhu s energiou, ktorý zaručuje dostatočný stupeň ochrany chráneným odberateľom, umožňuje voľbu dodávateľa oprávneným odberateľom, ako aj prístup tretích strán do prenosovej a distribučných sústav Slovenskej republiky.

Stručné zhrnutie očakávaného dopadu :
Realizácia zákona nebude mať dopad na štátny rozpočet.

Ďalšie kroky, ak je predpoklad, že ich schválenie materiálu vyvolá:
Schválenie zákona nespôsobuje realizáciu organizačných, materiálno-technických alebo personálnych zmien.
Hromadná pripomienka 300 a viac fyzických alebo právnických osôb, resp. sumár vyššieho počtu obsahovo prípustných pripomienok, ak boli vznesené:
Pripomienka bola zapracovaná  po jej akceptovaní zo strany ministerstva do dikcie ustanovenia  o  Povinnostiach vo všeobecnom hospodárskom záujme.
Prerokovanie materiálu:
Materiál bol predložený do medzirezortného pripomienkového konania. Legislatívna rada vlády SR predložený návrh zákona prerokovala dňa 6. júla 2004 a po zapracovaní jej pripomienok ho odporučila vláde SR schváliť.

Či má byť materiál predložený inému orgánu
Materiál bol prerokovaný v Rade hospodárskej a sociálnej dohody, ktorá s ním vyslovila súhlas a po zapracovaní pripomienok  ho odporúča predložiť na ďalšie legislatívne pokračovanie. 
Dôvod nesprístupnenia, ak materiál nemožno sprístupniť podľa zákona:
Materiál podlieha sprístupneniu podľa zákona.